Derby-Lewis: Masutha onbewus van paroolraad se aanbevelingClive Derby-Lewis Michael Masutha, minister van justisie, is nog nie deur die paroolraad in kennis gestel van die aanbeveling om Clive Derby-Lewis op mediese parool vry te laat nie, het sy woordvoerder Dinsdag gesê. “Masutha sal Vrydag sy besluit bekend maak oor Derby-Lewis, Ferdi Barnard en Eugene de Kock,” het Mthunzi Mhaga gesê. “Die minister het geen amptelike kommunikasie van die adviserende mediese paroolraad ontvang oor hul aanbevelings nie. Ons kan dus nie kommentaar lewer oor hul beweerde aanbevelings nie.” Mhaga het dit benadruk dat die minister nie gebind word aan die aanbevelings van die raad nie. Gaye, Derby-Lewis se vrou, het vroeër gesê die mediese paroolraad het aanbeveel dat hy vrygelaat moet word. “Ek weet nie hoe om te voel nie,” het sy gesê. “Dit het nou al vier keer gebeur en elke keer word dit deur die regering teengestaan. Ek weet nie of die minister gaan besluit om hom vry te laat nie.” Derby-Lewis dien tronkstraf uit vir sy aandeel in die moord op Chris Hani, sekretaris-generaal van die SAKP, op 10 April 1993. Lees alle vorige berigte oor Clive Derby-Lewis op Maroela Media.